Moord ondersoek ná kaping naby monumentDie kapingstoneel naby die Voortrekkermonument in Pretoria. (Foto: ER24) Die polisie sê ŉ saak van moord en poging tot kaping word ondersoek ná ŉ voorval Donderdag waartydens ŉ vermeende kaper doodgeskiet is. Maroela Media het vroeër berig die man is doodgeskiet toe hy en nog makkers glo ŉ motoris in ŉ grys Porsche Cayenne op die R101 naby die Voortrekkermonument in Pretoria wou kaap. Kapt. Augustinah Selepe, polisiewoordvoerder, sê vyf verdagtes in ŉ rooi Toyota-dubbelkajuitbakkie het glo die motoris genader. “Hy het dadelik sy vuurwapen uitgehaal en op een van die verdagtes geskiet,” het sy gesê. Die res van die groep het gevlug. “Die verdagte se vuurwapen en ammunisie is op die toneel gevind. Die vuurwapen sal vir ballistiese toetse gestuur word om vas te stel of dit in ander ernstige misdade gebruik is.” Ross Campbell, woordvoerder van ER24, het vroeër gesê paramedici, die polisie en veiligheidsmaatskappye is omstreeks 18:30 na die toneel ontbied waar hulle die man met ŉ skietwond aangetref het. Hy het in die pad gelê en was in daardie stadium in ŉ bedenklike toestand. Volgens Campbell het die man se toestand vinnig versleg en hy is op die toneel dood verklaar. “Die polisie ondersoek ŉ saak van moord en poging tot kaping. Ons doen ŉ beroep op mense met inligting wat kan help om die verdagtes aan te keer om die polisie se Stop Misdaadnommer by 08600 10111 of hul naaste polisiestasie te bel,” het Selepe gesê.